Pavlis, Pavol, minister hospodárstva SR (2015-02-04):
Ďakujem za slovo, pani predsedajúca. Vážené pani poslankyne, páni poslanci, dovoľte mi uviesť vládny návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa menia a dopĺňajú niektoré zákony. Vo vládnom návrhu zákona sa navrhuje zaviesť pravidlo, podľa ktorého ak poslanec Národnej rady Slovenskej republiky, ktorý vykonáva aj iné verejné funkcie, napríklad funkciu predsedu samosprávneho kraja, starostu obce alebo primátora mesta, prípadne poslancov zastupiteľstva samosprávneho kraja a za výkon týchto verejných funkcií poberá príjem z verejných prostriedkov, bude počas poberania platu poslanca Národnej rady Slovenskej republiky poberať príjem z inej verejnej funkcie najviac v sume minimálnej mzdy. Zároveň sa navrhuje vymedziť pojem príjem z verejných prostriedkov prostredníctvom demonštratívneho výpočtu príjmov za výkon niektorých verejných funkcií, ako sú napríklad okrem už zmienených funkcií mzda o odmena generálneho riaditeľa Sociálnej poisťovne, plat, mzda, prípadne iná odmena za výkon funkcie štatutárneho orgánu alebo člena štatutárneho orgánu právnickej osoby zriadenej zákonom alebo na základe zákona štátnym orgánom alebo orgánom územnej samosprávy. Pravidlo, ktoré sa navrhuje zaviesť, nie je v právnom poriadku Slovenskej republiky novým. Pravidlo plný plat poslanca Národnej rady a každý ďalší plat z verejných prostriedkov, najviac v sume minimálnej mzdy sa nemá vzťahovať na poslancov obecných zastupiteľstiev a mestských zastupiteľstiev, ktoré spravidla nepoberajú žiadnu pravidelnú odmenu za činnosť v obecnom alebo mestskom zastupiteľstve a tieto verejné funkcie vykonávajú pri svojom zamestnaní. Toto pravidlo sa tiež nemá vzťahovať na tých poslancov Národnej rady, ktorí popri výkone mandátu sú literárne, vedecky, umelecky alebo pedagogicky činní a poberajú z tejto činnosti príjem z verejných prostriedkov, napríklad učia na verejných vysokých školách, sú členmi umeleckých súborov, verejných divadiel a podobne. Taktiež sa toto pravidlo nemá vzťahovať na tých poslancov Národnej rady Slovenskej republiky, ktorí súčasne vykonávajú povolanie, ktoré je podmienené členstvom alebo registráciou v stavovskej organizácii napríklad zdravotnícki pracovníci alebo architekti. V nasledujúcich novelizačných článkoch sú už spomenuté, je už spomenuté pravidlo, konkrétne premieta do príslušných právnych predpisov s tým, že za obdobné pravidlo obmedzujúce súbežne plynúce príjmy z verejných prostriedkov uplatňujúce sa pri súčasnom výkone funkcie poslanca, zastupiteľstva vyššieho územného celku a funkcie starostu obce alebo primátora mesta bez ohľadu na to, či takýto verejný funkcionár je už poslancom Národnej rady Slovenskej republiky. V tomto prípade vláda navrhuje ponechať v plnej sume plat starostu, prípadne primátora a znížiť odmenu poslanca zastupiteľstva samosprávneho kraja na sumu minimálnej mzdy. Vládny návrh zákona má nadobúdať účinnosť vykonaním najbližších volieb do Národnej rady Slovenskej republiky. Cieľom je, aby navrhovanou právnou úpravou nedošlo k negatívnemu a retroaktívnemu zásahu. V čl. 5 § 12 ods. 8 má nadobudnúť účinnosť vykonaním najbližších volieb starostov obcí a primátorov miest. Vážená pani predsedajúca, vážené pani poslankyne, páni poslanci, dovoľujem si vás požiadať o podporu tohto návrhu. Ďakujem.